Ingeperkte Kersfees dalk die veiligste opsie – WGO‘n Tweede golf van Covid-19-infeksies het Engeland weer getref (Foto: Tolga Akmen/AFP) Om groot familiebyeenkomste oor die Kerstyd te vermy, sal vanjaar die veiliger opsie wees. Só het die Wêreldgesondheidsorganisasie (WGO) gesê te midde van die Covid-19-pandemie waarvan die dae oënskynlik nog lank nie getel is nie. Met talle lande wat reeds Covid-19-regulasies begin verslap het vir die feestyd, sê die WGO dat mense self moet besluit of hulle met groot familiebyeenkomste dalk kwesbare familielede se lewe in gevaar kan stel. Maria van Kerkhove, die WGO se Covid-19- tegniese leier, het tydens ŉ mediakonferensie gesê dat daar altyd ’n kans sal wees dat die virus by byeenkomste soos dié kan versprei. “Dit is ŉ moeilike situasie, want enige mens wil – veral tydens die feestyd – by hul families wees. In sommige situasies is die moeilike besluit om familiebyeenkomste nié te hou nie, die veiligste opsie,” sê Van Kerkhove. Van Kerkhove stel voor dat ŉ virtuele byeenkoms dalk ŉ beter opsie sal wees. ‘n Vrou met ‘n masker aan by die St Pancras Internasionale treinstasiel London (Foto: Tolga Akmen/AFP) “Al kan families nie vanjaar saam fees vier nie, kan hulle maniere vind om dit te doen wanneer die pandemie verby is.” Michael Ryan, hoof van noodgevalle by die WGO, sê die aantal Covid-19-infeksies in Kanada het net ná hul Dankseggingsdag op 12 Oktober weer begin toeneem. Hy sê daar moet ŉ balans tussen die wetenskap agter die virus en die ekonomiese en sosiale faktore geskep word. “Daar is nie ŉ formule om te volg wat aandui hoe lank die afsonderingsregulasies oor die vakansietyd verlig kan word nie,” sê Ryan. “Die vraag ontstaan of ons wel die siekte genoeg onder beheer het om van die afsonderingsregulasies te verslap oor die Kerstyd.” Ryan sê met die verslapping van die regulasies skep dit ’n gevoel van vreugde onder mense, wat mense veral nou meer as ooit nodig het.